CELEX: 32012D0117
Language: bg
Date: 2012-02-23 00:00:00
Title: 2012/117/ЕС: Решение за изпълнение на Комисията от 23 февруари 2012 година за създаване на списък на основните етапи с оглед на вземането на решение за оценката на изпълнението на програма „Галилео“ по отношение на наземните центрове и станции, които трябва да се изградят в рамките на фазите на развитие и разгръщане на програмата

24.2.2012   
            
            
               BG
            
            
               Официален вестник на Европейския съюз
            
            
               L 52/28
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 23 февруари 2012 година
   за създаване на списък на основните етапи с оглед на вземането на решение за оценката на изпълнението на програма „Галилео“ по отношение на наземните центрове и станции, които трябва да се изградят в рамките на фазите на развитие и разгръщане на програмата
   (2012/117/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и „Галилео“) (1), и по-специално член 12, параграф 3 от него,
   като има предвид, че:
   
               (1)
            
            
               С Регламент (ЕО) № 683/2008 е установена финансовата и правната рамка на програмата „Галилео“. Съгласно посочения регламент Европейският съюз е собственик на всички материални или нематериални активи, създадени или разработени в рамките на програмите, като създадената по програмата „Галилео“ система включва спътници и глобална мрежа от наземни станции.
            
         
               (2)
            
            
               С оглед на оценката на изпълнението на програма „Галилео“ комплексното управление на риска предполага управителят на програмата своевременно да взема основните решения, т.е. онези, които са от голямо значение за разходите, графика, резултатите и/или рисковете, както и да осъществява дейността си по прозрачен начин, що се отнася до основните решения, които трябва да се вземат, и тяхното прилагане. Сред тях са решенията относно изграждането на наземните инфраструктури в рамките на фазата на развитие и валидиране и фазата на разгръщане на програмата.
            
         
               (3)
            
            
               Глобалната мрежа от наземни станции на създадената по програмата „Галилео“ система включва, от една страна, шест центъра и една станция и, от друга страна, четири серии от т.нар. „отдалечени“ станции.
            
         
               (4)
            
            
               Шестте наземни центъра и наземната станция са следните: двата дублиращи се центъра, които контролират общото функциониране на системата (наричани по-нататък „контролните центрове“ или „GCC“); центърът за сигурност на „Галилео“ (наричан по-нататък „центърът за сигурност на „Галилео“ или „GSMC“), посочен в член 16 от Регламент (ЕО) № 683/2008, който осигурява контрола по отношение на сигурността на системата и предоставяните услуги и който е разделен на две части с оглед на непрекъснатостта на дейността; центърът по услугите (наричан по-нататък „центърът по услугите от ГНСС“ или „GSC“), който осигурява връзката между системата, от една страна, и потребителите на отворената услуга, търговската услуга и услугата за безопасност на човешкия живот, от друга; центърът, който контролира генерирането на информацията, необходима за функционирането на услугата по търсене и спасяване, и който осигурява връзката между системата и Cospas-Sarsat (наричан по-нататък „центърът за SAR“); центърът, който от името на управителя на програмата и независимо от оператора оценява качеството на предоставяните услуги и съобщава на потребителите информация в областта на времето и геодезията (наричан по-нататък „центърът за резултатите на „Галилео“) и на последно място станцията, която дава възможност да се проверява качеството на сигналите, излъчвани от спътниците в орбита непосредствено след изстрелването им (наричана по-нататък „станцията за проверка на спътниците в орбита“).
            
         
               (5)
            
            
               При избора на месторазположението на тези центрове и станции се вземат предвид евентуалното наличие на съществуващи съоръжения и оборудване, които са подходящи за съответните задачи, спазването на изискванията в областта на сигурността, които са специфични за всеки център и станция, техническите и бюджетните изисквания при функционирането, както и изискванията във връзка с националната сигурност на всяка държава-членка.
            
         
               (6)
            
            
               Четирите серии от отдалечени станции са следните: станциите за дистанционно управление и телеметрия, които чрез „възходящи“ и „низходящи“ връзки функционират като релейни станции между спътниците и двата контролни центъра („наричани по-нататък „TTC станции“); измервателните станции за „Галилео“ (наричани по-нататък „GSS станции“), които за предоставянето на услугите извършват измервания на псевдоразстоянието и приемат изпратените от спътниците сигнали с оглед на наблюдението на качеството им; станциите за качване на данни на спътниците, които им предават информацията, необходима за предоставяне на услугите (наричани по-нататък „ULS станции“), и на последно място станциите, които осигуряват събирането на необходимите данни за предоставянето на услугата по търсене и спасяване (наричани по-нататък „SaR станции“).
            
         
               (7)
            
            
               При решението за броя на отдалечените станции и при избора на месторазположението им се вземат предвид изискванията от географско и техническо естество, свързани с оптималното разпределение по цялата планета, евентуалното наличие на съществуващи съоръжения и оборудване, които са подходящи за съответните задачи, и спазването на специфичните за всяка станция изисквания в областта на сигурността и изискванията във връзка с националната сигурност на всяка държава-членка. Тъй като броят на станциите и тяхното месторазположение зависят от напредъка на програмите, техните нужди и изменението на логистичните или политическите изисквания, броят и месторазположението на отдалечените станции, чието изграждане предстои, могат да се представят само примерно.
            
         
               (8)
            
            
               По тази причина е целесъобразно да се установят основните етапи с оглед на вземането на решение за оценката на елементите на глобалната мрежа от наземни станции на създадената по програмата „Галилео“ система.
            
         
               (9)
            
            
               Мерките, предвидени в настоящото решение, са в съответствие със становището на комитета, създаден на основание член 19, параграф 1 от Регламент (ЕО) № 683/2008,
            
         ПРИЕ НАСТОЯЩОТО РЕШЕНИЕ:
   Член 1
   В приложението към настоящото решение са представени основните етапи с оглед на вземането на решение за оценката на изпълнението на програма „Галилео“ по отношение на наземните центрове и станции, които трябва да се изградят в рамките на фазите на развитие и разгръщане на програмата, предвидени в член 3, букви б) и в) от Регламент (ЕО) № 683/2008.
   Член 2
   Настоящото решение влиза в сила в деня след публикуването му в Официален вестник на Европейския съюз.
   
   
      Съставено в Брюксел на 23 февруари 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 196, 24.7.2008 г., стр. 1.
   
      ПРИЛОЖЕНИЕ
      Основни етапи с оглед на вземането на решение за оценката на изпълнението на програма „Галилео“ по отношение на наземните центрове и станции, които трябва да се изградят в рамките на фазите на развитие и разгръщане на програмата, предвидени в член 3, букви б) и в) от Регламент (ЕО) № 683/2008:
      
                  Дата
               
               
                  Основен етап с оглед на вземането на решение
               
               
                  Мерки
               
            
                  
                     2009—2016 г.
                  
               
               
                  
                     Изграждане на наземни центрове
                  
               
               
                   
               
            
                  2009—2014 г.
               
               
                  Изграждане на два контролни центъра (GCC)
               
               
                  В Оберпфафенхофен (Oberpfaffenhoffen), Германия, понастоящем се изгражда контролен център. Изграждането му започна през 2009 г. и ще приключи през 2014 г.
               
            
                   
               
               
                   
               
               
                  Във Фучино (Fucino), Италия, понастоящем се изгражда контролен център. Изграждането му започна през 2009 г. и ще приключи през 2014 г.
               
            
                  2013—2015 г.
               
               
                  Изграждане на центъра за сигурност на „Галилео“ (GSMC)
               
               
                  Разделеният на две части център за сигурност на „Галилео“ следва да се изгради във Франция и Обединеното кралство. Изграждането му, което следва да започне през 2013 г. и да приключи през 2015 г., ще е предмет на споразумения с Франция и Обединеното кралство, които трябва да бъдат подписани през 2012 г.
               
            
                  2011—2016 г.
               
               
                  Изграждане на център по услугите от ГНСС (GSC)
               
               
                  Понастоящем центърът по услугите от ГНСС се изгражда в Мадрид (Испания). Изграждането, което започна през 2011 г. и следва да приключи през 2016 г., беше предмет на споразумение, подписано с Испания на 17 март 2011 г.
               
            
                  2012—2014 г.
               
               
                  Изграждане на център за SAR
               
               
                  Центърът за SAR следва да се изгради в Тулуза (Франция). Изграждането му, което следва да започне през 2012 г. и да приключи през 2014 г., ще бъде предмет на споразумение с Франция.
               
            
                  2013—2014 г.
               
               
                  Изграждане на център за резултатите на „Галилео“
               
               
                  Центърът за резултатите на „Галилео“ следва да се изгради в държава-членка и на място, които трябва да бъдат уточнени. Изграждането му, което следва да започне през 2013 г. и да приключи през 2014 г., ще бъде предмет на споразумение със съответната държава-членка.
               
            
                  2010 г.
               
               
                  Изграждане на станция за проверка на спътниците в орбита
               
               
                  Станцията за проверка на спътниците в орбита беше изградена през 2010 г. в Редю (Redu), Белгия. Изграждането ѝ е неразделна част от договора, сключен на 25 октомври 2010 г. между Комисията и дружеството „Spaceopal“ за обособена позиция „Операции“ от работата по фазата на разгръщане на програмата „Галилео“.
               
            
                  
                     2009—2014 г.
                  
               
               
                  
                     Изграждане на наземни отдалечени станции
                  
               
               
                   
               
            
                  2010—2014 г.
               
               
                  Изграждане на TTC станции
               
               
                  ТТС станции бяха изградени през 2010 г. и 2011 г. в Кируна (Kiruna), Швеция, и Куру (Kourou), Франция.
                  Между 2012 г. и 2014 г. следва да се изградят ТТС станции в Таити (Френска Полинезия), Реюнион (Франция) и Нумеа (Nouméa), Нова Каледония.
                  Изграждането на тези ТТС станции е предмет на договори, сключени между Европейската космическа агенция и съответните доставчици.
               
            
                  2009—2014 г.
               
               
                  Изграждане на GSS станции
               
               
                  Между 2009 г. и 2011 г. GSS станции бяха изградени във Фучино (Fucino), Италия, Свалбард (Svalbard), Норвегия, Редю (Redu), Белгия, Реюнион (Франция), Куру (Kourou), Франция, Нумеа (Nouméa), Нова Каледония, Трол (Troll), Норвегия, и Папеете (Papeete), Френска Полинезия.
                  Между 2012 г. и 2014 г. следва да се изградят GSS станции в Кируна (Kiruna), Швеция, Ян Майен (Jan Mayen), Норвегия, Азорските острови (Португалия), Канарските острови (Испания), Мадейра (Португалия), Кергелен (Kerguelen), Тера Адели (Terre Adélie), Сен Пиер и Микелон (Saint Pierre et Miquelon), Уолис (Wallis), Асенсион (Ascension), Диего Гарсиа (Diego Garcia) и Фолкландските острови.
                  Изграждането на тези GSS станции е предмет на договори, сключени между Европейската космическа агенция и съответните доставчици.
               
            
                  2009—2011 г.
               
               
                  Изграждане на ULS станции
               
               
                  Между 2009 г. и 2011 г. бяха изградени ULS станции в Таити (Френска Полинезия), Куру (Kourou), Франция, Реюнион (Франция), Нова Каледония, и Свалбард (Svalbard), Норвегия.
                  Изграждането на тези ULS станции е предмет на договори, сключени между Европейската космическа агенция и съответните доставчици.
               
            
                  2012—2013 г.
               
               
                  Изграждане на SaR станции
               
               
                  През 2012 г. и 2013 г. следва да се изградят станции в Свалбард (Svalbard), Норвегия, Тулуза (Франция), Макариос (Кипър), Маспаломас (Испания).
                  Изграждането на станциите SaR ще бъде предмет на договори между Европейската космическа агенция и съответните доставчици на услуги за станциите в Свалбард и Маспаломас, на меморандум за разбирателство между Комисията и Кипър за станцията в Макариос и на договор между Комисията и доставчик на услуги за станцията в Тулуза.